РЕГЛАМЕНТ (ЕО) № 821/2008 НА КОМИСИЯТА
от 18 август 2008 година
за изменение на Регламент (ЕО) № 1362/2000 на Съвета по отношение на откриването на тарифна квота на Общността за банани с произход от Мексико
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1362/2000 на Съвета от 29 юни 2000 г. за прилагане в Общността на тарифните разпоредби от Решение № 2/2000 на Съвместния съвет в рамките на Временното споразумение по търговията и свързаните с нея въпроси между Европейската общност и Съединените мексикански щати (1), и по-специално член 4 от него,
като има предвид, че:
(1)
За да бъде отразено присъединяването на 1 януари 2007 г. на България и Румъния към Европейския съюз, на 29 ноември 2006 г. бе подписан Втори допълнителен протокол към Споразумението за икономическо партньорство, политическа координация и сътрудничество между Европейската общност и нейните държави-членки, от една страна, и Съединените мексикански щати, от друга страна, който влезе в сила на 1 март 2007 г.
(2)
Съответно някои разпоредби на Решение № 2/2000 на Съвместния съвет ЕО-Мексико от 23 март 2000 г. (2) бяха изменени с Решение № 2/2008 на Съвместния съвет ЕС-Мексико за изменение на Решение № 2/2000 на Съвместния съвет (3) по отношение на търговията със стоки, удостоверяването на произхода и обществените поръчки. Посоченото решение предвижда откриване на нова годишна тарифна квота за банани с произход от Мексико.
(3)
За да бъде приложена тази квота, Регламент (ЕО) № 1362/2000 следва да бъде изменен. За тази цел е необходимо да бъде открита нова тарифна квота за банани с произход от Мексико и да бъде закрита тарифната квота за банани, открита през 2004 г. с Регламент (ЕО) № 1553/2004 на Комисията (4), чието действие бе прекратено от 1 януари 2006 г. вследствие на въвеждането на режим, включващ само тарифни мерки, с Регламент (ЕО) № 1964/2005 на Съвета от 29 ноември 2005 г. относно митническите ставки за банани (5).
(4)
Съгласно Решение № 2/2008 новата тарифна квота следва да бъде открита от 1 януари до 31 декември за всяка календарна година. Тази квота следва да започне да се прилага за първи път на третия ден след публикуването на Решение № 2/2008 в Официален вестник на Европейския съюз. Поради тази причина настоящият регламент следва да се прилага от същата дата и да влезе в сила незабавно.
(5)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1362/2000 се изменя, както следва:
1.
Член 2 се изменя, както следва:
а)
Параграф 5б се заменя със следното:
„5б. Митото, приложимо за продукти с код по КН 0803 00 19 в рамките на тарифната квота с пореден номер 09.1834 в приложението, е 70 EUR/тон.“
б)
Параграф 6 се заменя със следното:
„6. С изключение на тарифните квоти с поредни номера 09.1834, 09.1854, 09.1873 и 09.1899, посочените в приложението към настоящия регламент тарифни квоти се откриват всяка година за дванадесетмесечен срок от 1 юли до 30 юни. Тези квоти се откриват за първи път на 1 юли 2000 г.
Тарифната квота с пореден номер 09.1834 се открива от 1 януари до 31 декември за всяка календарна година. За 2008 г. посочената квота се прилага от 29 юли 2008 г..
Тарифната квота с пореден номер 09.1873 се открива от 1 май 2004 г. до 31 декември 2004 г. и от 1 януари до 31 декември за всяка следваща календарна година, докато квотата е в сила.“
2.
Приложението се изменя, както е посочено в приложението към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 29 юли 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 август 2008 година.